เร่งแก้ปัญหาลักลอบทิ้งกากอุตสาหกรรมในพื้นที่จังหวัดลพบุรี อยู่ระหว่างการสอบสวนหาผู้กระทำความผิด
นายสหวัฒน์ โสภา รองอธิบดีกรมโรงงานอุตสาหกรรม เปิดเผยถึงกรณีพบการลักลอบทิ้งกากอุตสาหกรรมในพื้นที่ตำบลดีลัง อำเภอพัฒนานิคม จังหวัดลพบุรี ตามที่มีการนำเสนอข่าวไปก่อนหน้านี้ว่า กรมโรงงานฯ ส่งเจ้าหน้าที่ลงพื้นที่ตรวจสอบสถานที่ดังกล่าว ร่วมกับเจ้าหน้าที่จากสำนักงานอุตสาหกรรมจังหวัดลพบุรี เพื่อยืนยันและเก็บหลักฐานภาพถ่าย และรายละเอียดข้อเท็จจริง หาความเชื่อมโยงกับผู้กระทำผิด โดยได้เก็บของเหลวไม่ทราบชนิดที่คาดว่าจะเป็นวัตถุอันตรายตามบัญชีวัตถุอันตราย เพื่อนำมาวิเคราะห์เพิ่มเติม เบื้องต้นทราบว่าพื้นที่ดังกล่าวเป็นของนายสุเทพ ขวัญตา เดิมมีลักษณะเป็นบ่อที่มีการขุดดินออกไปเกิดเป็นแอ่งน้ำ มีขนาดเนื้อที่ประมาณ 25 ไร่ จากการประเมินด้วยสายตาเบื้องต้น คาดว่าบ่อดังกล่าวมีความลึกประมาณ 10 เมตร ด้านหน้าติดถนนมีการกองของเสียที่มีลักษณะเป็นของเสียอุตสาหกรรม และของเสียอื่นๆปะปนกัน ซึ่งอาจมาจากหลายแหล่งที่มา ล่าสุด กรอ.ได้แจ้งความร้องทุกข์กล่าวโทษการลักลอบกองและฝังของเสียที่มีกลิ่นเหม็นฉุนคล้ายกลิ่นสารเคมีและพบภาชนะปนเปื้อนสารเคมี ภาชนะบรรจุสารเคมีไม่ทราบชนิด ของเสียลักษณะเป็นผงสีขาว กากสี พบบ่อน้ำเสียที่มีการปนเปื้อนโดยน้ำมีสีดำ สีแดงคล้ายสนิมเหล็ก เพื่อพนักงานสอบสวนจะได้เรียกตัวผู้ที่เกี่ยวข้องต่อไป โดยในบริเวณดังกล่าว ยังพบรถแม็คโครจำนวน 2 คัน ซึ่งมีนายสุเทพ ขวัญตา เป็นเจ้าของที่ดิน ซึ่งการกระทำดังกล่าวเข้าข่ายเป็นความผิด ตาม พ.ร.บ. วัตถุอันตราย พ.ศ. 2535 มาตรา 23 วรรคหนึ่ง และมาตรา 73 ในความผิดฐานครอบครองวัตถุอันตราย โดยไม่ได้รับอนุญาตจากพนักงานเจ้าหน้าที่หากประชาชนในพื้นที่มีข้อมูลเพิ่มเติม เช่น กล้องวงจรปิดตามแนวเส้นทาง ภาพถ่ายของรถต้องสงสัย สามารถประสานส่งข้อมูลมายัง กรอ.ได้ทันที ขณะเดียวกันได้ประสานไปยังกรมการขนส่งทางบกเพื่อขอข้อมูลรถบรรทุกที่ผ่านบริเวณดังกล่าวตามพิกัด GPS ว่ามีรถบรรทุกประเภทใดที่ผ่านบริเวณดังกล่าวบ้าง เพื่อจำกัดวงของผู้ต้องสงสัยให้แคบลง นอกจากนี้ จะประสานไปยังโรงงานในพื้นที่ที่มีกล้องวงจรปิดเพื่อส่งข้อมูลซึ่งอาจนำไปยังตัวผู้กระทำผิดและหากมีหลักฐานที่ครบถ้วนสมบูรณ์จะดำเนินการตามขั้นตอนของกฎหมายต่อไป โดยให้กำจัดของเสียเหล่านั้นและฟื้นฟูสภาพแวดล้อมให้คืนสู่สภาพปกติ